Liturgy of St. John Chrysostom - Greek (Modern Translation)

Η ΛΕΙΤΟΥΡΓΙΑ ΤΩΝ ΚΑΤΗΧΟΥΜΕΝΩΝ

 * Διάκονος: Δέσποτα εὐλόγησε.
 * Ἱερεὺς: Μεγάλη ἡ δόξα τῆς βασιλείας τοῦ Πατέρα καὶ τοῦ Υἱοῦ καὶ τοῦ Ἁγίου Πνεύματος, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.

== ΕΙΡΗΝΙΚΑ


 * Διάκονος: Μὲ εἰρήνη ἂς παρακαλέσουμε τὸν Κύριο.
 * Χορὸς: Κύριε, ἐλέησον.
 * Διάκονος: Γιὰ τὴν εἰρήνη ἀπὸ τὸ Θεὸ καὶ γιὰ τὴ σωτηρία τῶν ψυχῶν μας, ἂς παρακαλέσουμε τὸν Κύριο.
 * Γιὰ τὴν εἰρήνη ὅλου τοῦ κόσμου, γιὰ τὴ στερέωση τῶν ἁγίων Ἐκκλησιῶν τοῦ Θεοῦ καὶ γιὰ τὴν ἕνωση ὅλων τῶν ἀνθρώπων, ἂς παρακαλέσουμε τὸν Κύριο.
 * Γι᾿ αὐτὸν ἐδῶ τὸν ἅγιο ναὸ καὶ γιὰ κείνους ποὺ εἰσέρχονται σ᾿ αὐτὸν μὲ πίστη, μὲ εὐλάβεια καὶ μὲ φόβο Θεοῦ, ἂς παρακαλέσουμε τὸν Κύριο.
 * Γιὰ τοὺς εὐσεβεῖς καὶ ὀρθόδοξους χριστιανούς, ἂς παρακαλέσουμε τὸν Κύριο.
 * Γιὰ τὸν ἀρχιεπίσκοπό μας... γιὰ τοὺς τίμιους ἱερεῖς, γιὰ τοὺς διακόνους τοῦ Χριστοῦ, γιὰ ὅλο τὸν κλῆρο καὶ τὸ λαό, ἂς παρακαλέσουμε τὸν Κύριο.
 * Γι᾿ αὐτὴν ἐδῶ τὴν πόλη, γιὰ κάθε πόλη καὶ γιὰ κάθε χωριὸ καὶ γιὰ ὅσους μὲ πίστη κατοικοῦνε σ᾿ αὐτές, ἂς παρακαλέσουμε τὸν Κύριο.
 * Γιὰ τὴν εὐκρασία τῶν ἀέρων, γιὰ τὴν καρποφορία τῆς γῆς καὶ γιὰ καλοὺς καιρούς, ἂς παρακαλέσουμε τὸν Κύριο.
 * Γιὰ κείνους ποὺ ταξιδεύουν στὴ θάλασσα καὶ στὴ στεριά, γιὰ τοὺς ἀρρώστους, γιὰ τοὺς ἀνήμπορους, γιὰ τοὺς αἰχμαλώτους καὶ γιὰ τὴ σωτηρία τους, ἂς παρακαλέσουμε τὸν Κύριο.
 * Γιὰ νὰ μᾶς προφυλάσση ἀπὸ κάθε θλίψη, ὀργή, κίνδυνο καὶ ἀνάγκη, ἂς παρακαλέσουμε τὸν Κύριο.
 * Βοήθησέ μας καὶ σῶσε μας, ἐλέησέ μας καὶ σὲ ὅλα διαφύλαξέ μας, Θεέ, μὲ τὴ χάρη σου.
 * Ἂς ἐπικαλεσθοῦμε τὴν παναγία, ἄχραντη, εὐλογημένη, ἔνδοξη κυρία μας Θεοτόκο καὶ ἀειπάρθενο Μαρία, μαζὶ μὲ ὅλους τοὺς Ἁγίους, κι ἂς ἀφήσουμε ὁ καθένας μας κι ὅλοι μαζὶ τὸν ἑαυτό μας κι ὅλη μας τὴ ζωὴ στὸ Θεό μας Ἰησοῦ Χριστό.
 * Χορὸς: Σὲ σένα, Κύριε.

Εὐχὴ Ἀντιφώνου Α´

 * Ἱερεὺς: Κύριε, Θεέ μας, ποὺ τὴ δύναμή σου δὲν ὑπάρχει τρόπος νὰ τὴ φανταστοῦμε καὶ τὴ δόξα σου δὲν μποροῦμε νὰ τὴν καταλάβουμε· ποὺ ἡ ἀγάπη σου εἶναι ἀμέτρητη καὶ ἡ φιλανθρωπία σου ἀνέκφραστη· ἐσὺ Δέσποτα, ρίξε τὸ βλέμμα σου ἐπάνω μας καὶ σὲ τοῦτον ἐδῶ τὸν ἅγιο ναό, καὶ δεῖξε σὲ μᾶς καὶ σ᾿ αὐτοὺς ποὺ προσεύχονται μαζί μας πλούσια τὴν ἀγάπη σου καὶ τὴ συμπόνια σου.
 * Γιατὶ σὲ σένα πρέπει κάθε δόξα, τιμὴ καὶ προσκύνηση, τὸν Πατέρα καὶ τὸν Υἱὸ καὶ τὸ Ἅγιο Πνεῦμα, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.

Α´ Ἀντίφωνον καὶ ἐφύμνιον

 * Χορὸς: Δόξαζε, ψυχή μου, τὸν Κύριο κι ὅλο μου τὸ εἶναι τὸ ὄνομά του τὸ ἅγιο.
 * Μὲ τὶς πρεσβεῖες τῆς Θεοτόκου σῶσε μας, Σωτήρα Χριστέ.
 * Δόξαζε, ψυχή μου, τὸν Κύριο καὶ μὴν ξεχνᾶς ὅλες τὶς εὐεργεσίες του.
 * Μὲ τὶς πρεσβεῖες...
 * Ὁ Κύριος ἔχει τὸ θρόνο του στὸν οὐρανὸ καὶ ἡ ἐξουσία του εἶναι σ᾿ ὅλο τὸν κόσμο.
 * Μὲ τὶς πρεσβεῖες...
 * Δόξα στὸν Πατέρα καὶ στὸν Υἱὸ καὶ στὸ Ἅγιο Πνεῦμα. Καὶ τώρα καὶ πάντα καὶ στοὺς ἀτελεύτητους αἰῶνες. Ἀμήν.
 * Μὲ τὶς πρεσβεῖες...
 * Διάκονος: Πάλι καὶ πάλι μὲ εἰρήνη ἂς παρακαλέσουμε τὸν Κύριο.
 * Χορὸς: Κύριε, ἐλέησον.
 * Διάκονος: Βοήθησέ μας καὶ σῶσε μας, ἐλέησέ μας καὶ σὲ ὅλα διαφύλαξέ μας, Θεέ, μὲ τὴ χάρη σου.
 * Χορὸς: Κύριε, ἐλέησον.
 * Διάκονος: Ἂς ἐπικαλεσθοῦμε τὴν παναγία, ἄχραντη, εὐλογημένη, ἔνδοξη κυρία μας Θεοτόκο καὶ ἀειπάρθενο Μαρία, μαζὶ μὲ ὅλους τοὺς Ἁγίους, κι ἂς ἀφήσουμε ὁ καθένας μας κι ὅλοι μαζὶ τὸν ἑαυτό μας κι ὅλη μας τὴ ζωὴ στὸ Θεό μας Ἰησοῦ Χριστό.
 * Χορὸς: Σὲ σένα, Κύριε.

Εὐχὴ Ἀντιφώνου Β´

 * Ἱερεὺς: Κύριε Θεέ μας, σῶσε τὸ λαό σου καὶ εὐλόγησε τὰ παιδιά σου· φύλαξε ὅλη τὴν Ἐκκλησία· ἁγίασε αὐτοὺς ποὺ ἀγαπᾶνε τὴν εὐπρέπεια τοῦ ναοῦ σου· ἐσὺ σὲ ἀνταπόδοση δόξασέ τους μὲ τὴ θεϊκή σου δύναμη καὶ μὴν ἐγκαταλείψης ἐμᾶς, ποὺ ἐλπίζομε σὲ σένα.
 * Γιατὶ ἐσὺ ἔχεις τὴν ἐξουσία καὶ δική σου εἶναι ἡ δύναμη καὶ ἡ δόξα, τοῦ Πατέρα καὶ τοῦ Υἱοῦ καὶ τοῦ Ἁγίου Πνεύματος, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.

Β´ Ἀντίφωνον καὶ ἐφύμνιον

 * Χορὸς: Δόξαζε, ψυχή μου, τὸν Κύριο· θὰ δοξάζω τὸν Κύριο σ᾿ ὅλη μου τὴ ζωή, θὰ ψάλλω στὸ Θεό μου ὅσο ὑπάρχω.
 * Σῶσε μας, Υἱὲ τοῦ Θεοῦ, ἀναστημένε ἀπὸ τοὺς νεκρούς, ὅλους ἐμᾶς ποὺ ψάλλουμε σ᾿ ἐσένα ἀλληλούϊα.
 * Χαρὰ σὲ κεῖνον, ποὺ ὁ Θεὸς Ἰακὼβ εἶναι βοηθός του· χαρὰ σὲ κεῖνον, ποὺ ἔχει τὴν ἐλπίδα του στὸν Κύριο τὸν Θεό του.
 * Σῶσε μας...
 * Θὰ βασιλέψη ὁ Κύριος στὸν αἰῶνα· ὁ Θεός σου, Σιὼν (θὰ εἶναι Θεὸς) σ᾿ ὅλες τὶς γενεὲς τῶν ἀνθρώπων.
 * Σῶσε μας...
 * Δόξα στὸν Πατέρα καὶ τὸν Υἱὸ καὶ τὸ Ἅγιο Πνεῦμα, καὶ τώρα καὶ πάντα καὶ στοὺς ἀτελεύτητους αἰῶνες. Ἀμήν.
 * Μονογενὴ Υἱὲ καὶ Λόγε τοῦ Θεοῦ ἀθάνατε, σῶσε μας· ἐσὺ ποὺ καταδέχτηκες γιὰ τὴ δική μας σωτηρία νὰ σαρκωθῆς ἀπὸ τὴν ἁγία Θεοτόκο καὶ ἀειπάρθενο Μαρία καὶ νὰ γίνης ἄνθρωπος, χωρὶς νὰ πάψης νὰ εἶσαι Θεός, ποὺ ὡς ἄνθρωπος σταυρώθηκες καὶ νίκησες τὸ θάνατο, ποὺ εἶσαι ὁ ἕνας τῆς ἁγίας Τριάδας καὶ δοξάζεσαι μαζὶ μὲ τὸν Πατέρα καὶ τὸ Ἅγιο Πνεῦμα.
 * Διάκονος: Πάλι καὶ πάλι μὲ εἰρήνη ἂς παρακαλέσουμε τὸν Κύριο.
 * Χορὸς: Κύριε, ἐλέησον.
 * Διάκονος: Βοήθησέ μας καὶ σῶσε μας, ἐλέησέ μας καὶ σὲ ὅλα διαφύλαξέ μας Θεέ, μὲ τὴ χάρη σου.
 * Χορὸς: Κύριε, ἐλέησον.
 * Διάκονος: Ἂς ἐπικαλεσθοῦμε τὴν παναγία, ἄχραντη, εὐλογημένη, ἔνδοξη κυρία μας Θεοτόκο καὶ ἀειπάρθενο Μαρία μαζὶ μὲ ὅλους τοὺς Ἁγίους, κι ἂς ἀφήσουμε ὁ καθένας μας κι ὅλοι μαζὶ τὸν ἑαυτό μας κι ὅλη μας τὴ ζωὴ στὸ Θεό μας Ἰησοῦ Χριστό.
 * Χορὸς: Σὲ σένα, Κύριε.

Εὐχὴ Ἀντιφώνου Γ´

 * Ἱερεὺς: Ἐσύ, ποὺ χάρισες σ᾿ ἐμᾶς αὐτὲς τὶς ὁμόγνωμες καὶ σύμφωνες προσευχές, ποὺ ὑποσχέθηκες νὰ ἐκπληρώνης ὅσα μονιασμένοι δυὸ καὶ τρεῖς μαζὶ ζητᾶνε στ᾿ ὄνομά σου· ἐσὺ καὶ τώρα κάμε νὰ εἶναι γιὰ καλὸ ὅ,τι ζητᾶνε οἱ δοῦλοι σου, δίνοντάς μας σὲ τοῦτο τὸν κόσμο νὰ καταλάβουμε τὴν ἀλήθειά σου, καὶ στὸν ἄλλο χαρίζοντάς μας τὴν αἰώνια ζωή.
 * Γιατὶ εἶσαι Θεὸς καλὸς καὶ φιλάνθρωπος καὶ σὲ σένα ἀναπέμπομε τὴ δοξολογία, στὸν Πατέρα, τὸν Υἱὸ καὶ τὸ Ἅγιο Πνεῦμα, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.

Η ΜΙΚΡΗ ΕΙΣΟΔΟΣ

 * (Ἐνῶ ψάλλεται τὸ Γ´ Ἀντίφωνο καὶ τὸ Ἀπολυτίκιο, γίνεται ἡ Εἴσοδος τοῦ Εὐαγγελίου.)
 * Χορὸς: Αὐτὴ ἡ ἡμέρα εἶναι τοῦ Κυρίου, ἂς χαροῦμε σήμερα κι ἂς εὐφρανθῆ ἡ ψυχή μας.
 * Ἂς δοξολογήσουν τὸ Θεὸ οἱ οὐρανοὶ καὶ ἡ γῆ.
 * Διάκονος: Ἂς παρακαλέσουμε τὸν Κύριο.
 * Χορὸς: Κύριε, ἐλέησον.
 * Ἱερεὺς: Δέσποτα Κύριε Θεέ μας, ποὺ ἔβαλες στοὺς οὐρανοὺς τάγματα καὶ στρατιὲς ἀγγέλων καὶ ἀρχαγγέλων γιὰ νὰ ὑπηρετοῦν τὴ δόξα σου, κάμε καὶ τώρα μὲ τὴν εἴσοδό μας ἅγιοι ἄγγελοι νὰ ἔλθουν, γιὰ νὰ λειτουργοῦν μαζί μας καὶ νὰ δοξάζουν τὴν καλωσύνη σου. Γιατὶ σὲ σένα πρέπει κάθε δόξα, τιμὴ καὶ προσκύνηση, στὸν Πατέρα, τὸν Υἱὸ καὶ τὸ Ἅγιο Πνεῦμα, τώρα καὶ πάντα καὶ στοὺς ἀτελεύτητους αἰῶνες. Ἀμήν.
 * Διάκονος: Δέσποτα, εὐλόγησε τὴν ἁγία εἴσοδο.
 * Ἱερεὺς: Εὐλογημένη ἡ εἴσοδος τῶν ἁγίων σου· πάντα καὶ τώρα καὶ στοὺς ἀτελεύτητους αἰῶνες. Ἀμήν.
 * Διάκονος: Σοφία! Ὀρθοί.
 * Χορὸς: Ἐλᾶτε, ἂς προσκυνήσουμε κι ἂς λατρέψουμε τὸ Χριστό.
 * Σῶσε μας, Υἱὲ τοῦ Θεοῦ, ἀναστημένε ἀπὸ τοὺς νεκρούς, ὅλους ἐμᾶς ποὺ ψάλλουμε σ᾿ ἐσένα ἀλληλούϊα.
 * (Μετὰ τὰ Ἀπολυτίκια καὶ τὸ Κοντάκιον.)
 * Διάκονος: Ἂς παρακαλέσουμε τὸν Κύριο.
 * Χορὸς: Κύριε, ἐλέησον.
 * Ἱερεὺς: Ὁ ἅγιος Θεός, ἐσὺ ποὺ βρίσκεις ἀνάπαυση στοὺς ἁγίους, ποὺ σὲ ἀνυμνοῦν τὰ Σεραφεὶμ καὶ σὲ δοξολογοῦν τὰ Χερουβεὶμ καὶ σὲ προσκυνεῖ κάθε ἐπουράνια δύναμη· ποὺ ἀπὸ τὸ μηδὲν δημιούργησες τὰ σύμπαντα· ποὺ ἔπλασες τὸν ἄνθρωπο «κατ᾿ εἰκόνα καὶ καθ᾿ ὁμοίωσιν» δική σου καὶ τὸν στόλισες μὲ κάθε χάρισμά σου· ποὺ σὲ ὅποιον ζητᾶ δίνεις σοφία καὶ φρονιμάδα καὶ δὲν παραβλέπεις ὅποιον ἁμαρτάνει, ἀλλὰ ἔβαλες νὰ ὑπάρχη μετάνοια γιὰ νὰ σωθῆ· ποὺ ἀξίωσες ἐμᾶς τοὺς ταπεινοὺς καὶ ἀνάξιους δούλους σου αὐτὴν ἐδῶ τὴν ὥρα νὰ σταθοῦμε μπροστὰ στὴ δόξα τῆς ἁγίας σου Τράπεζας καὶ νὰ προσφέρωμε τὴν προσκύνηση καὶ τὴ δοξολογία, ποὺ σοῦ πρέπει· ἐσύ, Δέσποτα, δέξου κι ἀπὸ μᾶς τοὺς ἁμαρτωλοὺς τὸν Τρισάγιο ὕμνο, κι ἔλα κοντά μας μέσα στὴν καλωσύνη σου· συγχώρεσέ μας κάθε ἁμάρτημα θελημένο ἢ ἀθέλητο· ἁγίασε τὶς ψυχές μας καὶ τὰ σώματα· καὶ δῶσε μας καθαροὶ καὶ ἅγιοι νὰ σὲ λατρεύωμε σ᾿ ὅλη μας τὴ ζωή· μὲ τὶς πρεσβεῖες τῆς ἁγίας Θεοτόκου κι ὅλων τῶν Ἁγίων, ποὺ ἔκαμαν τὸ θέλημά σου ἀπὸ τότε ποὺ ὑπάρχει ὁ κόσμος.
 * Γιατὶ ἅγιος εἶσαι ὁ Θεός μας κι ἐμεῖς ἐσένα δοξάζομε, τὸν Πατέρα, τὸν Υἱὸ καὶ τὸ Ἅγιο Πνεῦμα, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.

Ο ΤΡΙΣΑΓΙΟΣ ΥΜΝΟΣ

 * Ἅγιος εἶσαι ὁ Θεός, ἅγιος καὶ ἰσχυρός, ἅγιος καὶ ἀθάνατος· ἐλέησέ μας.

ΑΝΑΓΝΩΣΜΑΤΑ

 * Διάκονος: Ἂς προσέξουμε!... Σοφία. Ἂς προσέξουμε!
 * (Ὁ Ἀναγνώστης ἀναγινώσκει ἐμμελῶς τὴν ἀποστολικὴν περικοπήν.)
 * Ἱερεὺς: Εἰρήνη σὲ σένα.
 * Χορὸς: Ἀλληλούϊα, ἀλληλούϊα, ἀλληλούϊα.
 * Διάκονος: Ἂς παρακαλέσουμε τὸν Κύριο.
 * Ἱερεὺς: Λάμψε μέσα στὶς καρδιές μας, φιλάνθρωπε Δέσποτα (Χριστέ), τὸ καθαρὸ φῶς τῆς θεογνωσίας σου κι ἄνοιξε τὰ μάτια τοῦ λογισμοῦ μας, γιὰ νὰ καταλάβωμε τὰ εὐαγγελικά σου λόγια. Βάλε μέσα μας τὸ φόβο τῶν ἁγίων ἐντολῶν σου, γιὰ νὰ καταπατήσουμε ὅλες τὶς σαρκικὲς ἐπιθυμίες καὶ νὰ ζήσουμε ζωὴ πνευματική, καὶ νὰ φρονοῦμε καὶ νὰ κάνωμε ὅσα ἀρέσουν σὲ σένα. Γιατὶ ἐσύ ᾿σαι ὁ φωτισμὸς τῶν ψυχῶν καὶ τῶν σωμάτων μας, Χριστὲ ὁ Θεός, καὶ σένα δοξολογοῦμε μαζὶ μὲ τὸν ἄναρχο Πατέρα σου καὶ τὸ πανάγιο καὶ ἀγαθὸ καὶ ζωοποιό σου Πνεῦμα, τώρα καὶ πάντα καὶ στοὺς ἀτελεύτητους αἰῶνες. Ἀμήν.
 * Σοφία. Ὀρθοί! Ἂς ἀκούσωμε τὸ ἅγιο Εὐαγγέλιο. Εἰρήνη σὲ ὅλους.
 * Χορὸς: Εἰρήνη καὶ στὸ πνεῦμα σου.
 * Ἱερεὺς: Ἂς προσέξουμε!
 * (Ὁ Διάκονος ἀναγινώσκει ἐμμελῶς τὴν περικοπὴν τοῦ ἁγίου Εὐαγγελίου.)
 * Ἱερεὺς: Εἰρήνη σὲ σένα.
 * Χορὸς: Δόξα σὲ σένα, Κύριε· δόξα σὲ σένα.

ΕΚΤΕΝΗΣ ΔΕΗΣΙΣ

 * Διάκονος: Ἂς ποῦμε ὅλοι μας, μὲ ὅλη τὴν ψυχὴ καὶ μὲ ὅλο τὸ λογισμό μας· ἂς ποῦμε.
 * Χορὸς: Κύριε, ἐλέησον· Κύριε, ἐλέησον· Κύριε, ἐλέησον.
 * Διάκονος: Κύριε παντοκράτορα, ὁ Θεὸς τῶν πατέρων μας, σὲ παρακαλοῦμε, ἄκουσε καὶ ἐλέησέ μας.
 * Ἐλέησέ μας, Θεέ, μὲ τὴ μεγάλη σου ἀγάπη· σὲ παρακαλοῦμε, ἄκουσε καὶ ἐλέησέ μας.
 * Σὲ παρακαλοῦμε ἀκόμα γιὰ τοὺς εὐσεβεῖς καὶ ὀρθόδοξους χριστιανούς.
 * Σὲ παρακαλοῦμε ἀκόμα γιὰ τὸν ἀρχιεπίσκοπό μας... γιὰ τοὺς ἱερεῖς, τοὺς διακόνους καὶ τοὺς μοναχοὺς καὶ γιὰ ὅλη μας τὴν ἱερατικὴ στὸ ὄνομα τοῦ Χριστοῦ ἀδελφότητα.
 * Σὲ παρακαλοῦμε ἀκόμα νὰ ἐλεήσης, νὰ δώσης ζωή, εἰρήνη, ὑγεία καὶ σωτηρία, νὰ προστατέψης, νὰ συγχωρέσης καὶ νὰ ἀφήσης τὶς ἁμαρτίες τῶν δούλων σου, ὅλων τῶν εὐσεβῶν καὶ ὀρθοδόξων χριστιανῶν, ποὺ κατοικοῦν καὶ μένουν σ᾿ αὐτὴν ἐδῶ τὴν πόλη καὶ τὴν ἐνορία, τῶν ἐπιτρόπων καὶ τῶν συνδρομητῶν αὐτῆς ἐδῶ τῆς Ἐκκλησίας, μαζὶ μὲ τὶς γυναῖκες καὶ τὰ παιδιά τους.
 * Σὲ παρακαλοῦμε ἀκόμα γιὰ τοὺς μακαρίτες καὶ ἀείμνηστους ποὺ ἔκτισαν αὐτὴν ἐδῶ τὴν Ἐκκλησία καὶ γιὰ ὅλους τοὺς πατέρες καὶ ἀδελφούς μας, ποὺ ἀναπαύθηκαν κι εἶναι θαμμένοι ἐδῶ, μὲ τὴν ἐλπίδα τῆς ἀνάστασης, καθὼς καὶ ὅλους τοὺς ὀρθοδόξους ὅλου τοῦ κόσμου.
 * Σὲ παρακαλοῦμε ἀκόμα γιὰ ὅλους ποὺ συνεισφέρουν καὶ βοηθᾶνε στὸν ἱερὸ καὶ ἅγιο τοῦτο ναό, γιὰ κείνους ποὺ ἐργάζονται καὶ γιὰ κείνους ποὺ ψάλλουν, καὶ γιὰ ὅλο τὸ λαό, ποὺ εἶναι τώρα ἐδῶ καὶ περιμένουν ἀπὸ σένα τὸ μέγα καὶ πλούσιο ἔλεος.
 * Ἱερεὺς:Κύριε Θεέ μας, δέξου αὐτὴ τὴ μεγάλη καὶ θερμὴ παράκληση, ποὺ σοῦ κάνομε οἱ δοῦλοι σου, καὶ ἐλέησέ μας μέσα στὴν πολλή σου ἀγάπη· καὶ στεῖλε τὴν εὐσπλαχνία σου σὲ μᾶς καὶ σ᾿ ὅλο τὸ λαό σου, ποὺ περιμένει ἀπὸ σένα τὸ πλούσιο ἔλεος.
 * Γιατὶ ἐσύ ᾿σαι Θεός, ποὺ ἐλεῆς κι ἀγαπᾶς τοὺς ἀνθρώπους καὶ σένα ἐμεῖς δοξολογοῦμε, τὸν Πατέρα, τὸν Υἱὸ καὶ τὸ Ἅγιο Πνεῦμα, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.

ΔΕΗΣΙΣ ΥΠΕΡ ΤΩΝ ΚΑΤΗΧΟΥΜΕΝΩΝ

 * Διάκονος: Προσευχηθῆτε οἱ κατηχούμενοι στὸν Κύριο.
 * Χορὸς: Κύριε, ἐλέησον.
 * Διάκονος: Οἱ πιστοὶ ἂς προσευχηθοῦμε γιὰ τοὺς κατηχούμενους.
 * Γιὰ νὰ τοὺς ἐλεήση ὁ Κύριος.
 * Γιὰ νὰ τοὺς κατηχήση τὸ λόγο τῆς ἀλήθειας.
 * Γιὰ νὰ τοὺς φανερώση τὸ Εὐαγγέλιο τῆς δικαιοσύνης.
 * Γιὰ νὰ τοὺς ἑνώση μὲ τὴν ἁγία του καθολικὴ καὶ ἀποστολικὴ Ἐκκλησία.
 * Σῶσε, ἐλέησε, βοήθησε καὶ φύλαξέ τους, Θεέ, μὲ τὴ χάρη σου.
 * Οἱ κατηχούμενοι, σκύψτε τὰ κεφάλια σας στὸν Κύριο.
 * Ἱερεὺς: Κύριε, Θεέ μας, ποὺ κατοικεῖς ψηλὰ στὸν οὐρανὸ καὶ βλέπεις ἐδῶ κάτω στὴ γῆ, ποὺ γιὰ τὴ σωτηρία τοῦ ἀνθρώπινου γένους ἔστειλες τὸν μονογενή σου Υἱὸ καὶ Θεό, τὸν Κύριό μας Ἰησοῦ Χριστό, ρίξε τὴ ματιά σου ἐπάνω στοὺς δούλους σου τοὺς κατηχούμενους, ποὺ ἔχουν σκύψει τώρα τὰ κεφάλια τους σὲ σένα· καὶ ἀξίωσέ τους στὸν κατάλληλο καιρὸ νὰ πάρουν τὸ λουτρὸ ποὺ θὰ τοὺς ξαναγεννήση, νὰ συγχωρεθοῦν οἱ ἁμαρτίες τους καὶ νὰ φορέσουν τὸ ἔνδυμα τῆς ἄφθαρτης ζωῆς· ἕνωσέ τους μὲ τὴν ἁγία σου καθολικὴ καὶ ἀποστολικὴ Ἐκκλησία καὶ λογάριασέ τους μὲ τὰ πρόβατα τοῦ διαλεχτοῦ σου ποιμνίου.
 * Γιὰ νὰ δοξάζουν κι αὐτοὶ μαζί μας τὸ ὁλοτίμητο καὶ μεγαλόπρεπο ὄνομά σου, τοῦ Πατέρα καὶ τοῦ Υἱοῦ καὶ τοῦ Ἁγίου Πνεύματος, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.
 * Διάκονος: Ὅσοι εἴσαστε κατηχούμενοι νὰ πηγαίνετε· οἱ κατηχούμενοι νὰ πηγαίνετε· ὅσοι εἴσαστε κατηχούμενοι, νὰ πηγαίνετε. Κανένας ἐδῶ ἀπὸ τοὺς κατηχούμενους.

Η ΛΕΙΤΟΥΡΓΙΑ ΤΩΝ ΠΙΣΤΩΝ

 * Διάκονος: Ὅσοι εἴμαστε πιστοί, ξανὰ καὶ πάλι μὲ εἰρήνη ἂς παρακαλέσουμε τὸν Κύριο.
 * Βοήθησέ μας καὶ σῶσε μας, ἐλέησέ μας καὶ σὲ ὅλα διαφύλαξέ μας, Θεέ, μὲ τὴ χάρη σου. Σοφία.
 * Χορὸς: Κύριε, ἐλέησον.
 * Ἱερεὺς: Σὲ εὐχαριστοῦμε, Κύριε ὁ Θεός, ποὺ ἐξουσιάζεις τὶς οὐράνιες δυνάμεις, γιατὶ μᾶς ἀξίωσες νὰ σταθοῦμε καὶ τώρα μπροστὰ στὸ ἅγιο θυσιαστήριό σου καὶ νὰ παρακαλέσουμε ταπεινὰ τὴν εὐσπλαχνία σου γιὰ τὰ δικά μας ἁμαρτήματα καὶ γιὰ τοῦ λαοῦ τὰ ἀγνοήματα. Δέξου, Θεέ, τὴ δέησή μας· κάνε μας νὰ γίνωμε ἄξιοι γιὰ νὰ σοῦ προσφέρωμε δεήσεις, θερμὲς προσευχὲς καὶ ἀναίμακτες θυσίες γιὰ ὅλο τὸ λαό σου· καὶ κάνε μας ἱκανούς, ἐμᾶς ποὺ μᾶς ἔβαλες σὲ τούτη ἐδῶ τὴν ὑπηρεσία σου μὲ τὴ δύναμη τοῦ Ἁγίου σου Πνεύματος, ἀκατάκριτα καὶ ἀνεμπόδιστα, μὲ καθαρὴ τὴ μαρτυρία τῆς συνείδησής μας, νὰ ζητοῦμε τὴ βοήθειά σου σὲ κάθε καιρὸ καὶ τόπο, γιὰ νὰ μᾶς ἀκοῦς καὶ νὰ μᾶς λυπᾶσαι μέσα στὴ μεγάλη σου καλωσύνη.
 * Γιατὶ σὲ σένα πρέπει κάθε δόξα, τιμὴ καὶ προσκύνηση, τὸν Πατέρα καὶ τὸν Υἱὸ καὶ τὸ Ἅγιο Πνεῦμα, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.
 * Διάκονος: Πάλι καὶ πάλι μὲ εἰρήνη, ἂς παρακαλέσουμε τὸν Κύριο.
 * Χορὸς: Κύριε, ἐλέησον.
 * Διάκονος: Βοήθησέ μας καὶ σῶσε μας, ἐλέησέ μας καὶ σὲ ὅλα διαφύλαξέ μας, Θεέ, μὲ τὴ χάρη σου.
 * Χορὸς: Κύριε, ἐλέησον.
 * Διάκονος: Σοφία!
 * Ἱερεὺς: Πάλι καὶ πολλὲς φορὲς πέφτομε μπροστά σου καὶ σὲ παρακαλοῦμε, ἀγαθὲ καὶ φιλάνθρωπε, γιὰ νὰ σκύψης, νὰ μᾶς ἀκούσης καὶ νὰ καθαρίσης τὶς ψυχές μας καὶ τὰ σώματα ἀπὸ κάθε σαρκικὸ καὶ πνευματικὸ μολυσμό, καὶ νὰ μᾶς δώσης νὰ σταθοῦμε μπροστὰ στὸ ἅγιο θυσιαστήριό σου, χωρὶς ἐνοχὴ καὶ χωρὶς κατάκριση. Καὶ σ᾿ αὐτοὺς ποὺ προσεύχονται μαζί μας χάρισε, Θεέ, νὰ προκόβουν στὸ βίο καὶ στὴν πίστη καὶ σὲ πνευματικὴ φρόνηση· δῶσ᾿ τους νὰ σὲ λατρεύουν πάντα μὲ φόβο καὶ ἀγάπη, νὰ κοινωνοῦν τὰ ἅγια μυστήριά σου χωρὶς κατάκριση καὶ νὰ ἀξιωθοῦν τὴν ἐπουράνια βασιλεία σου.
 * Γιὰ νὰ μᾶς φυλάσση καὶ νὰ μᾶς προστατεύη πάντα ἡ δύναμή σου, καὶ νὰ δοξάζουμε ἐσένα, τὸν Πατέρα, τὸν Υἱὸ καὶ τὸ Ἅγιο Πνεῦμα, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.

Ὁ Χερουβικὸς ὕμνος
Ἐμεῖς, ποὺ μυστικὰ εἰκονίζομε τὰ χερουβεὶμ καὶ ψάλλομε στὴ ζωοποιὸ Τριάδα τὸν τρισάγιο ὕμνο, ἂς ἀφήσουμε κάθε βιοτικὴ μέριμνα, γιὰ νὰ ὑποδεχθοῦμε τὸν Βασιλέα τῶν ὅλων, ποὺ ἀόρατα συνοδεύεται ἀπὸ τὶς ἀγγελικὲς τάξεις. Ἀλληλούϊα.

Εὐχὴ Χερουβικοῦ ὕμνου

 * Ἱερεὺς: Κανένας ἀπὸ κείνους ποὺ εἶναι δεμένοι μὲ τὶς σαρκικὲς ἐπιθυμίες καὶ ἡδονές, δὲν εἶναι ἄξιος νά ᾿ρχεται καὶ νὰ πλησιάζη καὶ νὰ σὲ λειτουργῆ, ἔνδοξε Βασιλέα. Γιατὶ εἶναι μεγάλο καὶ φοβερὸ νὰ σὲ ὑπηρετοῦν καὶ σ᾿ αὐτὲς τὶς ἐπουράνιες δυνάμεις. Ἀλλ᾿ ὅμως γιὰ τὴν ἀνέκφραστη καὶ ἀμέτρητη φιλανθρωπία σου, χωρὶς νὰ πάψης νὰ εἶσαι Θεὸς καὶ χωρὶς νὰ ἀλλάξης, ἔγινες ἄνθρωπος καὶ ὑπῆρξες ἀρχιερέας μας καὶ μᾶς ἄφησες αὐτὴν ἐδῶ τὴ λειτουργία καὶ τὴν ἱερουργία τῆς ἀναίμακτης θυσίας, σὰν Δεσπότης ποὺ εἶσαι τῶν ὅλων. Γιατὶ ἐσὺ μόνος, Κύριε καὶ Θεέ μας, ἐξουσιάζεις τὰ ἐπουράνια καὶ τὰ ἐπίγεια, ἐσὺ ποὺ ἔχεις τὸ θρόνο σου ἐπάνω στὰ Χερουβείμ, ποὺ εἶσαι ὁ Κύριος τῶν Σεραφεὶμ κι ὁ Βασιλέας τοῦ Ἰσραήλ, ὁ μόνος ἅγιος, ποὺ βρίσκεις ἀνάπαυση στοὺς ἁγίους. Ἐσένα λοιπὸν θερμὰ παρακαλῶ, ποὺ ἐσὺ μόνον εἶσαι ὅλο καλωσύνη καὶ πρόθυμος νὰ ἀκούσης· ρίξε τὴ ματιά σου ἐπάνω σὲ μένα τὸν ἁμαρτωλὸ καὶ τιποτένιο δοῦλο σου, καὶ καθάρισε τὴν ψυχὴ καὶ τὴν καρδιά μου ἀπὸ κάθε πονηρία μέσα μου, καὶ κάνε με ἱκανό, ντυμένο μὲ τὴ χάρη τῆς ἱερωσύνης, νὰ σταθῶ μπροστὰ σὲ τούτη τὴν ἁγία σου Τράπεζα καὶ νὰ ἱερουργήσω τὸ ἅγιο καὶ ἄχραντο σῶμα σου καὶ τὸ τίμιο αἷμα. Γιατὶ σὲ σένα τώρα ἔρχομαι, σκύβω τὸ κεφάλι μου καὶ σὲ παρακαλῶ· μὴ μοῦ γυρίσης τὸ πρόσωπό σου καὶ μὴ μὲ ξεχωρίσης ἀπὸ τὰ παιδιά σου, ἀλλὰ ἀξίωσέ με τὸν ἁμαρτωλὸ καὶ ἀνάξιο δοῦλο σου νὰ σοῦ προσφέρω τοῦτα τὰ δῶρα. Γιατὶ ἐσὺ εἶσαι ἐκεῖνος ποὺ προσφέρεις καὶ προσφέρεσαι, ἐκεῖνος ποὺ δέχεσαι τὰ δῶρα καὶ ὁ ἴδιος ποὺ μοιράζεσαι Χριστὲ Θεέ μας, κι ἐμεῖς ἐσένα δοξάζομε μαζὶ μὲ τὸν ἄναρχο Πατέρα σου καὶ τὸ πανάγιο καὶ ἀγαθὸ καὶ ζωοποιὸ Πνεῦμα, τώρα καὶ πάντα καὶ στοὺς ἀτελεύτητους αἰῶνες. Ἀμήν.
 * Κύριε, πλένω τὰ χέρια μου μὲ ἀθωότητα καὶ πατῶ τὸν ἱερὸ χῶρο γύρω ἀπὸ τὴν ἁγία σου Τράπεζα. Μέσα στὴ σύναξη τῆς Ἐκκλησίας σὲ δοξολογεῖ ἡ φωνή μου καὶ διηγοῦμαι ὅλα τὰ θαυμάσια ἔργα σου. Κύριε, ἀγάπησα τὴν τάξη καὶ τὴν ὀμορφιὰ τοῦ σπιτιοῦ σου καὶ τὸν τόπο ἐδῶ ποὺ μένει ἡ δόξα σου. Φύλαξέ με, κι ἂς μὴν πάω κι ἐγὼ μαζὶ μὲ τοὺς ἀσεβεῖς, κι ἂς μὴ χαθῆ ἡ ζωή μου μὲ κείνους, ποὺ τὰ χέρια τους εἶναι γεμάτα αἵματα, ἀνομίες καὶ δωροδοκίες. Λυπήσου με καὶ γλύτωσέ με, γιατὶ ἐγὼ πορεύτηκα στὴ ζωή μου μὲ ἀκακία· Κύριε, περπατῶ στὸν ἴσιο δρόμο κι εἶναι χαρὰ (γιὰ μένα) νὰ σὲ ὑμνῶ μέσα στὴ σύναξη τῆς Ἐκκλησίας.
 * Ἀδελφοί, συγχωρῆστε με τὸν ἁμαρτωλό.
 * Ἐκείνους ποὺ μᾶς μισοῦν κι ἐκείνους ποῦ μᾶς ἀγαποῦν συγχώρησέ τους, Κύριε.
 * Θεέ μας, Θεέ μας, ἐσὺ ποὺ ἔστειλες τὸν Κύριό μας Ἰησοῦ Χριστό, τὸν οὐράνιο ἄρτο, ποὺ εἶναι ἡ τροφὴ ὅλου τοῦ κόσμου, γιὰ νὰ εἶναι ὁ σωτήρας καὶ λυτρωτὴς καὶ εὐεργέτης, νὰ μᾶς εὐλογῆ καὶ νὰ μᾶς ἁγιάζη· ἐσὺ εὐλόγησε κι αὐτὴν ἐδῶ τὴν πρόθεση καὶ δέξου την στὸ ὑπερουράνιο θυσιαστήριό σου. Ἔτσι καλὸς ποὺ εἶσαι κι ἀγαπᾶς τοὺς ἀνθρώπους, θυμήσου ἐκείνους ποὺ πρόσφεραν αὐτὰ τὰ δῶρα κι ἐκείνους γιὰ τοὺς ὁποίους τὰ ἔφεραν ἐδῶ, κι ἐμᾶς τοὺς ἱερεῖς φύλαξέ μας ἀπὸ κάθε κρίμα, τώρα ποὺ ἱερουργοῦμε τὰ θεῖα σου μυστήρια. Γιατὶ εἶναι ἁγιασμένο καὶ δοξασμένο τὸ ὁλοτίμητο καὶ μεγαλόπρεπο ὄνομά σου, τοῦ Πατέρα καὶ τοῦ Υἱοῦ καὶ τοῦ Ἁγίου Πνεύματος, τώρα καὶ πάντα καὶ στοὺς ἀτελεύτητους αἰῶνες. Ἀμήν.

Η ΜΕΓΑΛΗ ΕΙΣΟΔΟΣ

 * Διάκονος: Ὅλους ἐμᾶς μακάρι νὰ μᾶς θυμηθῆ Κύριος ὁ Θεὸς στὴ βασιλεία του, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.
 * Ἱερεὺς: Ὅλους, ποὺ κοιμήθηκαν μὲ τὴν ἐλπίδα τῆς ἀνάστασης καὶ τῆς αἰώνιας ζωῆς, μακάρι νὰ τοὺς θυμηθῆ Κύριος ὁ Θεὸς στὴ βασιλεία του· τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.

Η ΣΥΝΑΠΤΗ ΤΩΝ ΤΙΜΙΩΝ ΔΩΡΩΝ

 * Διάκονος: Ἂς συμπληρώσουμε τὴ δέησή μας πρὸς τὸν Κύριο.
 * Χορὸς: Κύριε, ἐλέησον.
 * Διάκονος: Γιὰ τὰ τίμια δῶρα, ποὺ φέραμε στὴν ἁγία Τράπεζα, ἂς παρακαλέσουμε τὸν Κύριο.
 * Γι᾿ αὐτὸν ἐδῶ τὸν ἅγιο ναὸ καὶ γιὰ κείνους ποὺ μπαίνουν ἐδῶ μέσα μὲ πίστη, μὲ εὐλάβεια καὶ μὲ φόβο Θεοῦ, ἂς παρακαλέσουμε τὸν Κύριο.
 * Γιὰ νὰ γλυτώσουμε ἀπὸ κάθε θλίψη, ὀργή, κίνδυνο καὶ ἀνάγκη, ἂς παρακαλέσουμε τὸν Κύριο.
 * Βοήθησέ μας καὶ σῶσε μας, ἐλέησέ μας καὶ σὲ ὅλα διαφύλαξέ μας, Θεέ, μὲ τὴ χάρη σου.
 * Ἂς ζητήσουμε ἀπὸ τὸν Κύριο, ὅλη ἡ ἡμέρα σήμερα νὰ εἶναι ἀληθινὰ ἡμέρα τοῦ Θεοῦ, ἁγία, εἰρηνικὴ καὶ ἀναμάρτητη.
 * Χορὸς: Χάρισέ μας τὸ ζητούμενο, Κύριε.
 * Διάκονος: Ἂς ζητήσουμε ἀπὸ τὸν Κύριο ἄγγελο εἰρήνης, νὰ μᾶς ὁδηγῆ πιστὰ καὶ νὰ μᾶς φυλάη ψυχικὰ καὶ σωματικά.
 * Ἂς ζητήσουμε ἀπὸ τὸν Κύριο νὰ συγχωρήση καὶ νὰ ἀφήση τὶς ἁμαρτίες καὶ τὰ σφάλματά μας.
 * Ἂς ζητήσουμε ἀπὸ τὸν Κύριο ὅσα εἶναι καλὰ καὶ συμφέρουν στὶς ψυχές μας καὶ εἰρήνη στὸν κόσμο.
 * Ἂς ζητήσουμε ἀπὸ τὸν Κύριο νὰ περάσουμε τὸν ὑπόλοιπο χρόνο τῆς ζωῆς μας μὲ εἰρήνη καὶ μετάνοια.
 * Ἂς ζητήσουμε ἀπὸ τὸν Κύριο τὰ τέλη τῆς ζωῆς μας νὰ εἶναι χριστιανὰ χωρὶς πόνο, χωρὶς ντροπὴ καὶ εἰρηνικά, καὶ νὰ ἔχωμε καλὴ ἀπολογία μπροστὰ στὸ φοβερὸ βῆμα τοῦ Χριστοῦ.
 * Ἂς ἐπικαλεσθοῦμε τὴν παναγία, ἄχραντη, εὐλογημένη, ἔνδοξη κυρία μας Θεοτόκο καὶ ἀειπάρθενο Μαρία μαζὶ μὲ ὅλους τοὺς Ἁγίους, κι ἂς ἀφήσουμε ὁ καθένας μας κι ὅλοι μαζὶ τὸν ἑαυτό μας κι ὅλη μας τὴ ζωὴ στὸ Θεό μας Ἰησοῦ Χριστό.
 * Χορὸς: Σὲ σένα, Κύριε.

Εὐχὴ τῆς προσκομιδῆς

 * Ἱερεὺς: Κύριε Θεὲ παντοκράτορα, ἐσὺ ποὺ μόνος εἶσαι ἅγιος καὶ δέχεσαι πνευματικὴ θυσία ἀπ᾿ ὅσους σὲ ἐπικαλοῦνται μὲ ὅλη τους τὴν καρδιά, δέξου κι ἀπὸ μᾶς τοὺς ἁμαρτωλοὺς τὴ δέηση καὶ φέρ᾿ την στὸ οὐράνιο καὶ ἅγιο θυσιαστήριό σου· καὶ κάνε μας ἱκανοὺς νὰ σοῦ προσφέρωμε δῶρα καὶ πνευματικὲς θυσίες γιὰ τὰ δικά μας ἁμαρτήματα καὶ γιὰ τοῦ λαοῦ τὰ ἀγνοήματα. Καὶ ἀξίωσέ μας νὰ βροῦμε χάρη καὶ νὰ σταθοῦμε μπροστά σου, γιὰ νὰ γίνη εὐπρόσδεκτη σὲ σένα ἡ θυσία μας καὶ νά ᾿ρθη καὶ νὰ μείνη σ᾿ ἐμᾶς τὸ Ἅγιο Πνεῦμα τῆς χάρης σου, καὶ σὲ τοῦτα ἐδῶ τὰ δῶρα καὶ σ᾿ ὅλο τὸ λαό σου.
 * Μὲ τὰ σπλαχνικὰ αἰσθήματα τοῦ μονογενῆ σου Υἱοῦ, ποὺ μαζί του καὶ μὲ τὸ πανάγιο καὶ ἀγαθὸ καὶ ζωοποιό σου Πνεῦμα εἶσαι δοξασμένος, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.
 * Ἱερεὺς: Εἰρήνη σὲ ὅλους.
 * Χορὸς: Καὶ στὸ πνεῦμα σου.
 * Διάκονος: Ἂς ἀγαπήσουμε ὁ ἕνας τὸν ἄλλο, γιὰ νὰ ὁμολογήσουμε μὲ ὁμόνοια.
 * Χορὸς: Τὸν Πατέρα, τὸν Υἱὸ καὶ τὸ Ἅγιο Πνεῦμα, τὴν ὁμοούσια κι ἀχώριστη Τριάδα.
 * Διάκονος: Τὶς θύρες! Φυλάγετε καλὰ τὶς θύρες! Ἂς βάλωμε νοῦ κι ἂς προσέξουμε καλά.

Τὸ Σύμβολον τῆς Πίστεως

 * Πιστεύω εἰς ἕνα Θεόν, Πατέρα, παντοκράτορα, ποιητὴν οὐρανοῦ καὶ γῆς, ὁρατῶν τε πάντων καὶ ἀοράτων.
 * Καὶ εἰς ἕνα Κύριον Ἰησοῦν Χριστόν, τὸν Υἱὸν τοῦ Θεοῦ τὸν μονογενῆ, τὸν ἐκ τοῦ Πατρὸς γεννηθέντα πρὸ πάντων τῶν αἰώνων. Φῶς ἐκ φωτός, Θεὸν ἀληθινὸν ἐκ Θεοῦ ἀληθινοῦ γεννηθέντα, οὐ ποιηθέντα, ὁμοούσιον τῷ Πατρί, δι᾿ οὗ τὰ πάντα ἐγένετο.
 * Τὸν δι᾿ ἡμᾶς τοὺς ἀνθρώπους καὶ διὰ τὴν ἡμετέραν σωτηρίαν κατελθόντα ἐκ τῶν οὐρανῶν καὶ σαρκωθέντα ἐκ Πνεύματος Ἁγίου καὶ Μαρίας τῆς Παρθένου καὶ ἐνανθρωπήσαντα.
 * Σταυρωθέντα τε ὑπὲρ ἡμῶν ἐπὶ Ποντίου Πιλάτου καὶ παθόντα καὶ ταφέντα.
 * Καὶ ἀναστάντα τῇ τρίτῃ ἡμέρᾳ κατὰ τὰς Γραφάς.
 * Καὶ ἀνελθόντα εἰς τοὺς οὐρανοὺς καὶ καθεζόμενον ἐκ δεξιῶν τοῦ Πατρός.
 * Καὶ πάλιν ἐρχόμενον μετὰ δόξης κρῖναι ζῶντας καὶ νεκρούς, οὗ τῆς βασιλείας οὐκ ἔσται τέλος.
 * Καὶ εἰς τὸ Πνεῦμα τὸ Ἅγιον, τὸ κύριον, τὸ ζωοποιόν, τὸ ἐκ τοῦ Πατρὸς ἐκπορευόμενον, τὸ σὺν Πατρὶ καὶ Υἱῷ συμπροσκυνούμενον καὶ συνδοξαζόμενον, τὸ λαλῆσαν διὰ τῶν Προφητῶν.
 * Εἰς μίαν, ἁγίαν, καθολικὴν καὶ ἀποστολικὴν Ἐκκλησίαν.
 * Ὁμολογῶ ἓν βάπτισμα εἰς ἄφεσιν ἁμαρτιῶν.
 * Προσδοκῶ ἀνάστασιν νεκρῶν.
 * Καὶ ζωὴν τοῦ μέλλοντος αἰῶνος. Ἀμήν.

Η ΑΓΙΑ ΑΝΑΦΟΡΑ

 * Διάκονος: Ἂς σταθοῦμε καλά· ἂς σταθοῦμε μὲ φόβο· ἂς προσέξουμε νὰ προσφέρωμε τὴν ἁγία ἀναφορὰ μὲ εἰρήνη.
 * Χορὸς: Εἰρηνικὴ ἡ ἀγάπη μας, δοξαστικὴ ἡ θυσία μας.
 * Ἱερεὺς: Ἡ χάρη τοῦ Κυρίου μας Ἰησοῦ Χριστοῦ, καὶ ἡ ἀγάπη τοῦ Θεοῦ καὶ Πατέρα, καὶ ἡ ἑνότητα τοῦ Ἁγίου Πνεύματος ἂς εἶναι μὲ ὅλους σας.
 * Χορὸς: Καὶ μὲ τὸ πνεῦμα σου.
 * Ἱερεὺς: Ἂς ὑψώσουμε πρὸς τὸ Θεὸ τὶς καρδιές μας.
 * Χορὸς: Ἔχομε τὴν καρδιά μας στραμμένη στὸ Θεό.
 * Ἱερεὺς: Ἂς εὐχαριστήσουμε τὸν Κύριο.
 * Χορὸς: Ἀξίζει καὶ πρέπει.
 * Ἱερεὺς: Ἄξιο καὶ δίκαιο εἶναι νὰ σὲ ὑμνοῦμε, νὰ σὲ εὐλογοῦμε, νὰ σὲ δοξολογοῦμε, νὰ σὲ εὐχαριστοῦμε καὶ νὰ σὲ προσκυνοῦμε σὲ κάθε τόπο ποὺ κυβερνᾶ ἡ πρόνοιά σου. Γιατὶ ἐσύ ᾿σαι Θεός, ποὺ δὲν μποροῦμε νὰ ἐκφράσουμε μὲ τὸ λόγο, οὔτε νὰ σὲ βάλωμε στὸ νοῦ μας, οὔτε νὰ σὲ δοῦμε μὲ τὰ μάτια, οὔτε νὰ σὲ καταλάβωμε· δὲν ἀλλάζεις ποτὲ καὶ εἶσαι πάντα καὶ παντοῦ ὁ ἴδιος, ἐσὺ καὶ ὁ μονογενής σου Υἱὸς καὶ τὸ Ἅγιο Πνεῦμα σου. Σὺ ἀπὸ τὸ μηδὲν μᾶς ἔδωσες ὕπαρξη κι ὅταν ξεπέσαμε πάλι μᾶς σήκωσες καὶ δὲν ἔπαψες νὰ κάνης τὰ πάντα, ὥσπου μᾶς ἀνέβασες στὸν οὐρανὸ καὶ μᾶς χάρισες τὴ μέλλουσα βασιλεία σου. Γιὰ ὅλ᾿ αὐτά, σένα εὐχαριστοῦμε, τὸν Πατέρα καὶ τὸν μονογενή σου Υἱὸ καὶ τὸ Ἅγιο Πνεῦμα· γιὰ ὅλ᾿ αὐτά, ὅσα ξέρομε κι ὅσα δὲν ξέρομε, γιὰ ὅσες βλέπομε κι ὅσες δὲν βλέπομε εὐεργεσίες, ποὺ ἔκαμες σὲ μᾶς. Σὲ εὐχαριστοῦμε καὶ γι᾿ αὐτὴν ἐδῶ τὴ λειτουργία, ποὺ καταδέχτηκες νὰ δεχθῆς ἀπὸ τὰ χέρια μας, ἂν καὶ σὲ παραστέκουν χιλιάδες ἀρχαγγέλων καὶ ἑκατομμύρια ἀγγέλων, τὰ Χερουβεὶμ καὶ τὰ Σεραφείμ, ποὺ μὲ ἕξι φτεροῦγες, μὲ πολλὰ μάτια, πετοῦν καὶ φτερουγίζουν θριαμβευτικὰ ψάλλοντας τὸν νικητήριο ὕμνο καὶ λέγοντας,
 * Χορὸς: Ἅγιος, Ἅγιος, Ἅγιος εἶσαι Κύριε τῶν Δυνάμεων· γεμάτος ὁ οὐρανὸς καὶ ἡ γῆ ἀπὸ τὴ δόξα σου. Σῶσε μας, ὕψιστε Θεέ· εὐλογημένος ὁ ἐρχόμενος στὸ ὄνομα τοῦ Κυρίου. Σῶσε μας, ὕψιστε Θεέ.
 * Ἱερεὺς: Μαζὶ μὲ αὐτὲς καὶ μεῖς τὶς ἅγιες δυνάμεις, Δέσποτα φιλάνθρωπε, μεγαλόφωνα λέμε· Ἅγιος εἶσαι καὶ πανάγιος, ἐσὺ καὶ ὁ μονογενὴς Υἱός σου καὶ τὸ Ἅγιο Πνεῦμα σου· Ἅγιος εἶσαι καὶ πανάγιος καὶ μεγαλόπρεπη εἶναι ἡ δόξα σου· ἐσύ, ποὺ τόσο ἀγάπησες τὸν κόσμο σου, ὥστε νὰ δώσης τὸν μονογενή σου Υἱό, γιὰ νὰ μὴ χαθῆ κανένας ποὺ πιστεύει σ᾿ αὐτόν, ἀλλὰ νὰ ἔχη αἰώνια ζωή. Ἐκεῖνος, ὅταν ἦλθε κι ἔκαμε ὅλα ὅσα εἶχες οἰκονομήσει γιὰ μᾶς, τὴ νύχτα ποὺ παραδινότανε, μᾶλλον δὲ ὁ ἴδιος παράδινε τὸν ἑαυτό του γιὰ τὴ ζωὴ τοῦ κόσμου, πῆρε ψωμὶ στὰ ἅγια κι ἀμόλυντα κι ἀναμάρτητα χέρια του, εὐχαρίστησε καὶ τὸ εὐλόγησε, τὸ ἅγιασε καὶ τὸ ἔκοψε, τὸ ἔδωσε στοὺς ἁγίους μαθητές του καὶ ἀποστόλους καὶ εἶπε·
 * Λάβετε, φάγετε· αὐτὸ εἶναι τὸ σῶμα μου, ποὺ κόβεται καὶ προσφέρεται γιὰ σᾶς, γιὰ τὴν ἄφεση τῶν ἁμαρτιῶν.
 * Χορὸς: Ἀμήν.
 * Ἱερεὺς: Πιεῖτε ἀπ᾿ αὐτὸ ὅλοι· αὐτὸ εἶναι τὸ αἷμα μου, τὸ αἷμα τῆς Καινῆς Διαθήκης, ποὺ χύνεται γιὰ σᾶς καὶ γιὰ ὅλους, γιὰ τὴν ἄφεση τῶν ἁμαρτιῶν.
 * Χορὸς: Ἀμήν.
 * Ἱερεὺς: Μὲ τὴν ἀνάμνηση λοιπὸν αὐτῆς τῆς σωτήριας ἐντολῆς καὶ ὅλων ὅσα ἔγιναν γιὰ μᾶς, ποὺ εἶναι ὁ σταυρός, ὁ τάφος, ἡ τριήμερη ἀνάσταση, ἡ ἀνάληψη στοὺς οὐρανούς, ἡ καθέδρα στὰ δεξιὰ τοῦ Πατέρα, ἡ δεύτερη καὶ ἔνδοξη πάλι παρουσία,
 * Τὰ δικά σου ἀπ᾿ τὰ δικά σου προσφέρομε σ᾿ ἐσένα σὲ κάθε καιρὸ καὶ γιὰ ὅλες τὶς εὐεργεσίες.
 * Χορὸς: Σὲ ὑμνοῦμε, σὲ εὐλογοῦμε, σὲ εὐχαριστοῦμε Κύριε, καὶ σὲ παρακαλοῦμε, (σύ εἶσαι) ὁ Θεός μας.
 * Ἱερεὺς: Σοῦ προσφέρομε ἀκόμα αὐτὴ τὴ λογικὴ καὶ ἀναίμακτη λατρεία καὶ σὲ παρακαλοῦμε καὶ δεόμαστε καὶ ἱκετεύομε· στεῖλε τὸ Ἅγιο Πνεῦμα σου ἐπάνω σ᾿ ἐμᾶς κι ἐπάνω σ᾿ αὐτὰ ἐδῶ τὰ δῶρα. Καὶ κάμε αὐτὸν τὸν ἄρτο τίμιο σῶμα τοῦ Χριστοῦ σου. Ἀμήν. Κι αὐτὸν τὸν οἶνο, ποὺ εἶναι μέσα σὲ τοῦτο τὸ ποτήριο, τίμιο αἷμα τοῦ Χριστοῦ σου. Ἀμήν. Καὶ κάμε τούτη τὴ μεταβολὴ μὲ τὸ Ἅγιο Πνεῦμα σου. Ἀμήν. Ἀμήν. Ἀμήν.
 * Ὥστε σὲ κείνους ποὺ μεταλαβαίνουν νὰ γίνουν γιὰ νὰ γαληνέψη ἡ ψυχή τους, γιὰ νὰ συγχωρεθοῦν οἱ ἁμαρτίες τους, γιὰ νὰ λάβουν τὶς δωρεὲς τοῦ Ἁγίου Πνεύματος, γιὰ νὰ πάρουν θέση στὴ βασιλεία τῶν οὐρανῶν, γιὰ νὰ ἔχουν παρρησία ἐνώπιόν σου κι ὄχι γιὰ νὰ ἁμαρτήσουν καὶ νὰ κατακριθοῦν. Ἀκόμα σοῦ προσφέρομε τὴ λογικὴ αὐτὴν ἐδῶ λατρεία γιὰ κείνους ποὺ ἀναπαύθηκαν μὲ πίστη, προπάτορες, πατέρες, πατριάρχες, προφῆτες, ἀπόστόλους, κήρυκες, εὐαγγελιστές, μάρτυρες, ὁμολογητές, ἀσκητές, καὶ γιὰ κάθε δίκαιο ἄνθρωπο ποὺ τελειώθηκε μὲ πίστη.
 * Ξεχωριστὰ γιὰ τὴν παναγία, ἄχραντη, ὑπερευλογημένη, ἔνδοξη κυρία μας Θεοτόκο καὶ ἀειπάρθενο Μαρία.
 * Χορὸς: Ἄξιόν ἐστιν ὡς ἀληθῶς, μακαρίζειν σε τὴν Θεοτόκον, τὴν ἀειμακάριστον καὶ παναμώμητον καὶ μητέρα τοῦ Θεοῦ ἡμῶν. Τὴν τιμιωτέραν τῶν Χερουβεὶμ καὶ ἐνδοξοτέραν ἀσυγκρίτως τῶν Σεραφείμ, τὴν ἀδιαφθόρως Θεὸν Λόγον τεκοῦσαν, τὴν ὄντως Θεοτόκον, σὲ μεγαλύνομεν.

ΔΙΠΤΥΧΑ ΚΑΙ ΔΕΗΣΕΙΣ

 * Ἱερεὺς: Γιὰ τὸν ἅγιο, προφήτη, πρόδρομο καὶ βαπτιστὴ Ἰωάννη, γιὰ τοὺς ἁγίους ἔνδοξους καὶ πανεύφημους Ἀποστόλους· γιὰ τὸν ἅγιο..., ποὺ σήμερα ἑορτάζομε τὴ μνήμη του, καὶ γιὰ ὅλους τοὺς Ἁγίους καὶ μὲ τὶς ἱκεσίες τους ἔλα, Θεέ μας, κοντά μας. Καὶ θυμήσου ὅλους, ὅσοι κοιμήθηκαν μὲ τὴν ἐλπίδα τῆς ἀνάστασης καὶ τῆς αἰώνιας ζωῆς... καὶ ἀνάπαυσέ τους, Θεέ μας, ἐκεῖ ποὺ λάμπει τὸ θεϊκό σου φῶς. Θυμήσου, Κύριε, ὅλους τοὺς ὀρθόδοξους ἐπισκόπους, ποὺ κηρύττουν ὀρθὰ τὸ λόγο τῆς ἀλήθειάς σου, ὅλους τοὺς πρεσβυτέρους καὶ τοὺς διακόνους τοῦ Χριστοῦ καὶ ὅλους τοὺς μοναχούς. Ἀκόμα σοῦ προσφέρομε αὐτὴν ἐδῶ τὴ λογικὴ λατρεία γιὰ τὸν κόσμο, γιὰ τὴν ἁγία, καθολικὴ καὶ ἀποστολικὴ Ἐκκλησία· γιὰ ὅλους, ποὺ ζοῦνε τὴ ζωή τους μὲ ἁγνότητα καὶ σεμνότητα· γιὰ τοὺς πιστοὺς καὶ φιλόχριστους Βασιλεῖς μας, γιὰ ὅλο τὸ παλάτι καὶ τὸ στρατό τους. Δῶσ᾿ τους, Κύριε, νὰ βασιλεύουν εἰρηνικά, γιὰ νὰ ἔχωμε κι ἐμεῖς, μέσα στὴ δική τους γαλήνη, ἤρεμη καὶ ἥσυχη τὴ ζωή μας, ὅλο εὐσέβεια καὶ σεμνότητα.
 * Πρῶτα νὰ θυμηθῆς, Κύριε, τὸν ἀρχιεπίσκοπό μας... καὶ νὰ τὸν χαρίσης στὶς Ἐκκλησίες σου εἰρηνικό, ἀκέραιο, ἀξιοσέβαστο, ὑγιή, πολύχρονο καὶ νὰ διδάσκη ὀρθὰ τὸ λόγο τῆς ἀλήθειάς σου.
 * Διάκονος: Κι ὅποιους ὁ καθένας ἔχει στὸ νοῦ του, καὶ ὅλους καὶ ὅλες.
 * Χορὸς: Καὶ ὅλους καὶ ὅλες.
 * Ἱερεὺς: Θυμήσου, Κύριε, τὴν πόλη αὐτὴν ἐδῶ ποὺ τώρα μένομε καὶ κάθε πόλη καὶ χωριὸ κι ἐκείνους ποὺ μὲ πίστη (σ᾿ ἐσένα) κατοικοῦνε σ᾿ αὐτές. Θυμήσου, Κύριε, ἐκείνους ποὺ ταξιδεύουν στὴ θάλασσα καὶ στὴ στεριά, τοὺς ἀρρώστους, τοὺς ἀνήμπορους, τοὺς αἰχμαλώτους, γιὰ νὰ σωθοῦν. Θυμήσου, Κύριε, ὅσους συνεισφέρουν στὶς ἅγιες Ἐκκλησίες σου, καὶ ὅσους θυμοῦνται τοὺς φτωχούς, καὶ σ᾿ ὅλους ἐμᾶς στεῖλε τὰ ἐλέη σου.
 * Καὶ δῶσε μας μ᾿ ἕνα στόμα καὶ μὲ μιὰ καρδιὰ νὰ δοξάζουμε καὶ νὰ ἀνυμνοῦμε τὸ ὁλοτίμητο καὶ μεγαλόπρεπο ὄνομά σου, τοῦ Πατέρα καὶ τοῦ Υἱοῦ καὶ τοῦ Ἁγίου Πνεύματος, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.
 * Ἱερεὺς: Κι ἂς εἶναι ὅλα τὰ καλὰ τοῦ μεγάλου Θεοῦ καὶ Σωτήρα μας Ἰησοῦ Χριστοῦ μαζὶ μὲ ὅλους σας.
 * Χορὸς: Καὶ μὲ τὸ πνεῦμα σου.
 * Διάκονος: Ἀφοῦ μνημονεύσαμε ὅλους τοὺς ἁγίους, πάλι καὶ πάλι μὲ εἰρήνη, ἂς παρακαλέσουμε τὸν Κύριο.
 * Χορὸς: Κύριε, ἐλέησον.
 * Διάκονος: Γιὰ τὰ τίμια δῶρα, ποὺ προσκομίσθηκαν κι ἁγιάσθηκαν, ἂς παρακαλέσουμε τὸν Κύριο.
 * Χορὸς: Κύριε, ἐλέησον.
 * Διάκονος: Ἂς παρακαλέσουμε, ὁ φιλάνθρωπος Θεός μας, ποὺ δέχτηκε αὐτὰ τὰ δῶρα στὸ ἅγιο καὶ ὑπερουράνιο καὶ νοερὸ θυσιαστήριό του, σὲ ὀσμὴ πνευματικῆς εὐωδίας, νὰ μᾶς στείλη σὲ ἀνταπόδοση τὴ θεία χάρη καὶ τὴ δωρεὰ τοῦ Ἁγίου Πνεύματος.
 * Γιὰ νὰ μᾶς προφυλάσση ἀπὸ κάθε θλίψη, ὀργή, κίνδυνο καὶ ἀνάγκη, ἂς παρακαλέσουμε τὸν Κύριο.
 * Βοήθησέ μας καὶ σῶσε μας, ἐλέησέ μας καὶ σὲ ὅλα διαφύλαξέ μας, Θεέ, μὲ τὴ χάρη σου.
 * Ἂς ζητήσουμε ἀπὸ τὸν Κύριο, ὅλη ἡ ἡμέρα σήμερα νὰ εἶναι ἀληθινὰ ἡμέρα τοῦ Θεοῦ, ἁγία, εἰρηνικὴ καὶ ἀναμάρτητη.
 * Χορὸς: Χάρισέ μας τὸ ζητούμενο Κύριε.
 * Διάκονος: Ἂς ζητήσουμε ἀπὸ τὸν Κύριο ἄγγελο εἰρήνης, νὰ μᾶς ὁδηγῆ πιστὰ καὶ νὰ μᾶς φυλάσση ψυχικὰ καὶ σωματικά.
 * Ἂς ζητήσουμε ἀπὸ τὸν Κύριο νὰ συγχωρήση καὶ νὰ ἀφήση τὶς ἁμαρτίες καὶ τὰ σφάλματά μας.
 * Ἂς ζητήσουμε ἀπὸ τὸν Κύριο ὅσα εἶναι καλὰ καὶ συμφέρουν στὶς ψυχές μας καὶ εἰρήνη στὸν κόσμο.
 * Ἂς ζητήσουμε ἀπὸ τὸν Κύριο νὰ περάσουμε τὸν ὑπόλοιπο χρόνο τῆς ζωῆς μας μὲ εἰρήνη καὶ μετάνοια.
 * Ἂς ζητήσουμε ἀπὸ τὸν Κύριο τὰ τέλη τῆς ζωῆς μας νὰ εἶναι χριστιανὰ χωρὶς πόνο, χωρὶς ντροπὴ καὶ εἰρηνικά, καὶ νὰ ἔχωμε καλὴ ἀπολογία μπροστὰ στὸ φοβερὸ βῆμα τοῦ Χριστοῦ.
 * Ἀφοῦ ζητήσαμε νὰ εἴμαστε ἑνωμένοι σὲ μιὰ πίστη καὶ νὰ ἔχωμε μαζί μας τὸ Ἅγιο Πνεῦμα, ἂς ἀφήσουμε ὁ καθένας μας κι ὅλοι μαζὶ τὸν ἑαυτό μας κι ὅλη μας τὴ ζωὴ στὸ Θεό μας Ἰησοῦ Χριστό.
 * Χορὸς: Σὲ σένα, Κύριε.
 * Ἱερεὺς: Σὲ σένα, Δέσποτα φιλάνθρωπε, ἐμπιστευόμαστε κι ἀφήνομε ὅλη μας τὴ ζωὴ καὶ τὴν ἐλπίδα, καὶ σὲ παρακαλοῦμε καὶ δεόμαστε καὶ ἱκετεύομε. Ἀξίωσέ μας νὰ μεταλάβωμε τὰ ἐπουράνια καὶ φρικτὰ μυστήρια αὐτῆς τῆς ἱερῆς καὶ πνευματικῆς τράπεζας μὲ καθαρὴ συνείδηση, γιὰ νὰ μᾶς χαριστοῦν οἱ ἁμαρτίες, γιὰ νὰ μᾶς συγχωρεθοῦν τὰ σφάλματα, γιὰ νά ᾿χωμε μαζί μας τὸ Ἅγιο Πνεῦμα, γιὰ νὰ κληρονομήσουμε τὴ βασιλεία τῶν οὐρανῶν, γιὰ νά ᾿χωμε παρρησία μπροστά σου, ὄχι γιὰ νὰ ἁμαρτήσουμε καὶ νὰ κατακριθοῦμε.
 * Καὶ καταξίωσέ μας, Δέσποτα, μὲ θάρρος ἀκατάκριτο νὰ τολμᾶμε νὰ παρακαλοῦμε ἐσένα τὸν ἐπουράνιο Θεό, Πατέρα, καὶ νὰ λέμε.
 * (Ἡ Κυριακὴ Προσευχὴ)

Πάτερ ἡμῶν, ὁ ἐν τοῖς οὐρανοῖς· ἁγιασθήτω τὸ ὄνομά σου· ἐλθέτω ἡ βασιλεία σου· γενηθήτω τὸ θέλημά σου, ὡς ἐν οὐρανῷ καὶ ἐπὶ τῆς γῆς. Τὸν ἄρτον ἡμῶν τὸν ἐπιούσιον δὸς ἡμῖν σήμερον· καὶ ἄφες ἡμῖν τὰ ὀφειλήματα ἡμῶν, ὡς καὶ ἡμεῖς ἀφίεμεν τοῖς ὀφειλέταις ἡμῶν· καὶ μὴ εἰσενέγκῃς ἡμᾶς εἰς πειρασμόν, ἀλλὰ ῥῦσαι ἡμᾶς ἀπὸ τοῦ πονηροῦ.
 * Ἱερεὺς: Γιατὶ ἐσὺ ἔχεις τὴν ἐξουσία καὶ τὴ δύναμη καὶ σὲ σένα ἀνήκει ἡ δόξα, στὸν Πατέρα καὶ τὸν Υἱὸ καὶ τὸ Ἅγιο Πνεῦμα, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.
 * Ἱερεὺς: Εἰρήνη σὲ ὅλους.
 * Χορὸς: Καὶ στὸ πνεῦμα σου.
 * Διάκονος: Ἂς σκύψουμε τὰ κεφάλια μας στὸν Κύριο.
 * Χορὸς: Σὲ σένα, Κύριε.
 * Ἱερεὺς: Σὲ εὐχαριστοῦμε, ἀόρατε Βασιλέα, ποὺ μὲ τὴν ἀμέτρητη δύναμή σου δημιούργησες τὰ πάντα καὶ μὲ τὸ πλῆθος τῆς ἀγάπης σου τὰ ἔφερες ὅλα ἀπὸ τὴν ἀνυπαρξία στὴν ὕπαρξη. Ἐσὺ λοιπόν, Δέσποτα, ρίξε ἀπὸ τὸν οὐρανὸ τὴ ματιά σου σ᾿ αὐτούς, ποὺ τώρα ἔχουν σκύψει σὲ σένα τὰ κεφάλια τους· γιατὶ δὲν ἔσκυψαν σὲ ἄνθρωπο, ἀλλὰ σὲ σένα τὸ μεγάλο Θεό. Ἐσὺ λοιπόν, Δέσποτα, ὅλους ἐμᾶς τώρα βοήθησέ μας στὸ καλό, καὶ σὲ ὅ,τι ὁ καθένας ἔχει ἀνάγκη· ταξίδεψε μαζὶ μ᾿ ἐκείνους ποὺ ταξιδεύουν στὴ θάλασσα· περπάτησε μαζὶ μ᾿ ἐκείνους ποὺ περπατᾶνε στὴ στεριά· κάμε καλὰ τοὺς ἀρρώστους, ἐσὺ ποὺ εἶσαι ὁ γιατρὸς τῶν ψυχῶν καὶ τῶν σωμάτων μας.
 * Μὲ τὴ χάρη καὶ τὴν εὐσπλαχνία καὶ τὴ φιλανθρωπία τοῦ μονογενῆ σου Υἱοῦ, ποὺ μαζί του εἶσαι δοξασμένος, καὶ μὲ τὸ πανάγιο καὶ ἀγαθὸ καὶ ζωοποιό σου Πνεῦμα, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.

ΥΨΩΣΙΣ ΚΑΙ ΜΕΛΙΣΜΟΣ

 * Ἱερεὺς: Πρόσεξέ μας, Κύριε Ἰησοῦ Χριστέ, ὁ Θεός μας, ἀπὸ τὸ ἅγιο κατοικητήριό σου κι ἀπὸ τὸν ἔνδοξο θρόνο τῆς βασιλείας σου, κι ἔλα νὰ μᾶς ἁγιάσης· ἐσὺ ποὺ κάθεσαι μαζὶ μὲ τὸν Πατέρα στοὺς οὐρανοὺς καὶ ἀοράτως εἶσαι ἐδῶ μαζί μας· καὶ κάνε μας ἄξιους γιὰ νὰ μᾶς μεταδώσης μὲ τὸ παντοδύναμο χέρι σου τὸ ἄχραντο σῶμα σου καὶ τὸ τίμιο αἷμα σου, καὶ μὲ τὰ χέρια τὰ δικά μας σ᾿ ὅλο τὸ λαό.
 * Διάκονος: Ἂς προσέξουμε!
 * Ἱερεὺς: Τὰ ἅγια εἶναι γιὰ τοὺς ἁγίους.
 * Χορὸς: Ἕνας εἶναι ἅγιος καὶ Κύριος, ὁ Ἰησοῦς Χριστός, γιὰ τὴ δόξα τοῦ Θεοῦ Πατέρα. Ἀμήν.
 * (Ἐνῶ ψάλλεται τὸ Κοινωνικὸ ἀπὸ τὸ Χορό, λέγει ὁ)
 * Διάκονος: Τεμάχισε, Δέσποτα, τὸν ἅγιο ἄρτο.
 * Ἱερεὺς: Τεμαχίζεται καὶ διαμοιράζεται ὁ Ἀμνὸς τοῦ Θεοῦ, ἐκεῖνος ποὺ τεμαχίζεται καὶ δὲν διαιρεῖται, ποὺ πάντα τρώγεται καὶ ποτὲ δὲν σώνεται, ἀλλὰ ἁγιάζει ἐκείνους ποὺ τὸν κοινωνοῦν.
 * Διάκονος: Γέμισε, Δέσποτα, τὸ ἅγιο ποτήριο.
 * Ἱερεὺς: Γέμισμα τοῦ ποτηρίου τῆς πίστης, γεμάτο ἀπὸ Ἅγιο Πνεῦμα. Ἀμήν.
 * Διάκονος: Εὐλόγησε, Δέσποτα, τὸ ζεστὸ νερό.
 * Ἱερεὺς: Εὐλογημένη ἡ ζεστὴ πίστη τῶν ἁγίων σου, Κύριε, τώρα καὶ πάντα καὶ στοὺς ἀτελεύτητους αἰῶνες. Ἀμήν.
 * Διάκονος: Ζεστὴ πίστη, γεμάτη ἀπὸ Ἅγιο Πνεῦμα. Ἀμήν.

ΘΕΙΑ ΚΟΙΝΩΝΙΑ

 * Ἱερεὺς: Νά, πλησιάζω στὸ Χριστό, τὸν ἀθάνατο Βασιλιὰ καὶ Θεό μας. Μεταδίδεται σὲ μένα... τὸν ἀνάξιο ἱερέα τὸ πολύτιμο καὶ πανάγιο σῶμα τοῦ Κυρίου καὶ Θεοῦ καὶ Σωτήρα μας Ἰησοῦ Χριστοῦ, γιὰ νὰ συγχωρεθοῦν οἱ ἁμαρτίες μου καὶ νὰ ἔχω ζωὴ αἰώνια.
 * Διάκονε, πλησίασε.
 * Διάκονος: Νά, πλησιάζω στὸ Χριστό, τὸν ἀθάνατο βασιλιὰ καὶ Θεό μας. Μετάδοσε σὲ μένα, Δέσποτα, τὸ πολύτιμο καὶ πανάγιο σῶμα τοῦ Κυρίου καὶ Θεοῦ καὶ Σωτήρα μας Ἰησοῦ Χριστοῦ, γιὰ νὰ συγχωρεθοῦν οἱ ἁμαρτίες μου καὶ γιὰ νὰ ἔχω ζωὴ αἰώνια.
 * Μεταδίδεται σὲ σένα... τὸ πολύτιμο καὶ πανάγιο σῶμα...
 * Ἱερεὺς: Ἀκόμα μεταδίδεται σὲ μένα... τὸν ἀνάξιο ἱερέα τὸ πολύτιμο καὶ πανάγιο καὶ ὁλοζώντανο αἷμα τοῦ Κυρίου καὶ Θεοῦ καὶ Σωτήρα μας Ἰησοῦ Χριστοῦ, γιὰ νὰ συγχωρεθοῦν οἱ ἁμαρτίες μου καὶ νὰ ἔχω ζωὴ αἰώνια.
 * Διάκονε, πλησίασε πάλι.
 * Διάκονος: Πάλι πλησιάζω· μετάδοσε σὲ μένα, Δέσποτα, τὸ πολύτιμο καὶ πανάγιο καὶ ὁλοζώντανο αἷμα τοῦ Κυρίου καὶ Θεοῦ καὶ Σωτήρα μας Ἰησοῦ Χριστοῦ, γιὰ νὰ συγχωρεθοῦν οἱ ἁμαρτίες μου καὶ νὰ ἔχω ζωὴ αἰώνια.
 * Ἱερεὺς: Ἀκόμα μεταδίδεται σὲ σένα... τὸν εὐλαβέστατο διάκονο τὸ πολύτιμο καὶ πανάγιο καὶ ὁλοζώντανο αἷμα τοῦ Κυρίου καὶ Θεοῦ καὶ Σωτήρα μας Ἰησοῦ Χριστοῦ, γιὰ νὰ ἀφεθοῦν οἱ ἁμαρτίες σου καὶ νὰ ἔχης ζωὴ αἰώνια. Ἀμήν.
 * Αὐτὸ ἄγγιξε στὰ χείλια μας καὶ θὰ ἀφαιρέση τὶς ἀνομίες μας καὶ θὰ ξεπλύνη τὶς ἁμαρτίες μας.

ΚΟΙΝΩΝΙΑ ΤΩΝ ΠΙΣΤΩΝ

 * Διάκονος: Ἐλᾶτε μὲ φόβο Θεοῦ, μὲ πίστη καὶ μὲ ἀγάπη.
 * Μεταδίδεται σὲ σένα τὸ σῶμα καὶ τὸ αἷμα τοῦ Κυρίου μας Ἰησοῦ Χριστοῦ, γιὰ νὰ ἀφεθοῦν οἱ ἁμαρτίες σου καὶ νὰ ἔχης ζωὴ αἰώνια.
 * Ἱερεὺς: Σῶσε, Θεέ, τὸ λαό σου κι εὐλόγησε τὰ παιδιά σου.
 * Χορὸς: Εἴδαμε τὸ ἀληθινὸ φῶς, ἐλάβαμε Ἅγιο Πνεῦμα, ἀποκτήσαμε ἀληθινὴ πίστη, προσκυνώντας τὴν Ἁγία Τριάδα· γιατὶ αὐτή ᾿ναι ποὺ μᾶς ἔσωσε.
 * Διάκονος: Ὕψωσε, Δέσποτα.
 * Ἱερεὺς: Δοξασμένος νὰ εἶσαι, Θεέ, στοὺς οὐρανοὺς καὶ σ᾿ ὅλη τὴ γῆ· δοξασμένος νὰ εἶσαι στοὺς αἰῶνες τῶν αἰώνων.
 * Διάκονος: Εὐλόγησε, Δέσποτα.
 * Ἱερεὺς: Δόξα νά ᾿χη ὁ Θεός μας, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.

Διάκονος

 * Ὀρθοί. Τώρα ποὺ μεταλάβαμε τὰ θεῖα, ἅγια, ἄχραντα, ἀθάνατα, ἐπουράνια καὶ ζωοποιά, φρικτὰ μυστήρια τοῦ Χριστοῦ, ἂς εὐχαριστήσουμε ἄξια τὸν Κύριο.
 * Βοήθησέ μας καὶ σῶσε μας, ἐλέησέ μας καὶ σὲ ὅλα διαφύλαξέ μας, Θεέ, μὲ τὴ χάρη σου.
 * Χορὸς: Κύριε, ἐλέησον.
 * Διάκονος: Ἀφοῦ ζητήσαμε ὅλη ἡ ἡμέρα σήμερα νὰ εἶναι ἀληθινὰ ἡμέρα τοῦ Θεοῦ, ἁγία, εἰρηνικὴ καὶ ἀναμάρτητη, ἂς ἀφήσουμε τώρα ὁ καθένας μας κι ὅλοι μαζὶ τὸν ἑαυτό μας κι ὅλη μας τὴ ζωὴ στὸ Θεό μας Ἰησοῦ Χριστό.
 * Χορὸς: Σὲ σένα, Κύριε.
 * Ἱερεὺς: Σὲ εὐχαριστοῦμε, φιλάνθρωπε Δέσποτα, εὐεργέτη τῶν ψυχῶν μας, γιατὶ καὶ σήμερα μᾶς ἀξίωσες νὰ μεταλάβωμε τὰ ἐπουράνια καὶ ἀθάνατα μυστήριά σου. Κάμε ἴσιο καὶ σωστὸ τὸ δρόμο μας, στήριξέ μας ὅλους μέσα στὸ φόβο σου, φρούρησε τὴ ζωή μας, στερέωσε τὰ βήματά μας· μὲ τὶς εὐχὲς καὶ τὶς ἱκεσίες τῆς ἔνδοξης Θεοτόκου καὶ ἀειπαρθένου Μαρίας κι ὅλων τῶν Ἁγίων σου.
 * Γιατὶ ἐσύ ᾿σαι ὁ ἁγιασμός μας κι ἐσένα δοξάζομε, τὸν Πατέρα καὶ τὸν Υἱὸ καὶ τὸ Ἅγιο Πνεῦμα, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.
 * Ἱερεὺς: Ἂς πᾶμε μὲ εἰρήνη.
 * Διάκονος: Ἂς παρακαλέσουμε τὸν Κύριο.
 * Χορὸς: Κύριε, ἐλέησον.
 * Ἱερεὺς: Κύριε, σὺ ποὺ εὐλογεῖς ἐκείνους ποὺ σὲ δοξάζουν καὶ ἁγιάζεις ἐκείνους ποὺ πιστεύουν κι ἔχουν τὴν ἐμπιστοσύνη τους σὲ σένα, σῶσε τὸ λαό σου κι εὐλόγησε τὰ παιδιά σου. Φύλαξε ὅλη τὴν Ἐκκλησία σου· ἁγίασε ἐκείνους ποὺ ἀγαποῦν τὴν καλὴ κατάσταση κι ἐμφάνιση τοῦ οἴκου σου. Ἐσὺ μὲ τὴ θεϊκή σου δύναμη νὰ τοὺς ἀνταποδώσης δόξα καὶ νὰ μὴν ἐγκαταλείψης ἐμᾶς, ποὺ ἐλπίζομε σὲ σένα. Δώρησε εἰρήνη στὸν κόσμο σου, στὶς Ἐκκλησίες σου, στοὺς ἱερεῖς, στὸ στρατὸ καὶ σ᾿ ὅλο τὸ λαό σου, γιατὶ κάθε καλὸ χάρισμα καὶ κάθε τέλειο δῶρο εἶναι ἀπὸ τὸν οὐρανὸ καὶ κατεβαίνει ἀπὸ σένα τὸν Πατέρα τῶν φώτων· γι᾿ αὐτὸ καὶ σὲ δοξάζομε, καὶ σὲ εὐχαριστοῦμε καὶ σὲ προσκυνοῦμε, τὸν Πατέρα καὶ τὸν Υἱὸ καὶ τὸ Ἅγιο Πνεῦμα, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν. Ἂς εἶναι εὐλογημένο τὸ ὄνομα τοῦ Κυρίου ἀπὸ τώρα καὶ πάντοτε.
 * Ἱερεὺς: Χριστὲ ὁ Θεός μας, ἐσὺ ποὺ πλήρωσες τὸ νόμο τοῦ Μωϋσῆ καὶ τοὺς Προφῆτες καὶ ἐκτέλεσες ὅλη τὴν οἰκονομία τοῦ Πατέρα (γιὰ τὴ σωτηρία τοῦ κόσμου), γέμισε ἀπὸ χαρὰ καὶ εὐφροσύνη τὶς καρδιές μας, τώρα καὶ πάντα καὶ στοὺς ἀτελεύτητους αἰῶνες. Ἀμήν.
 * Διάκονος: Ἂς παρακαλέσουμε τὸν Κύριο.
 * Χορὸς: Κύριε, ἐλέησον.
 * Ἱερεὺς: Ἡ εὐλογία καὶ τὸ ἔλεος τοῦ Κυρίου ἂς εἶναι μὲ σᾶς, μὲ τὴ χάρη καὶ τὴ φιλανθρωπία του, τώρα καὶ πάντα καὶ στοὺς ἀτελεύτητους αἰῶνες.
 * Χορὸς: Ἀμήν.
 * Ἱερεὺς: Δόξα σὲ σένα, Θεέ, ἡ ἐλπίδα μας· δόξα σὲ σένα.
 * Χορὸς: Δόξα στὸν Πατέρα, τὸν Υἱὸ καὶ τὸ Ἅγιο Πνεῦμα, καὶ τώρα καὶ πάντα καὶ στοὺς ἀτελεύτητους αἰῶνες. Ἀμήν. Κύριε, ἐλέησον (τρίς). Δέσποτα ἅγιε, εὐλόγησε.
 * Ἱερεὺς: Ὁ Χριστὸς ὁ ἀληθινὸς Θεός μας, ποὺ ἀναστήθηκε ἀπὸ τοὺς νεκρούς, ὡς Θεὸς καλός, φιλάνθρωπος καὶ ἐλεήμονας, εἴθε νὰ μᾶς ἐλεήση καὶ νὰ μᾶς σώση μὲ τὶς πρεσβεῖες τῆς πανάχραντης καὶ πανάμωμης ἁγίας Μητέρας του· μὲ τὴ δύναμη τοῦ τίμιου καὶ ζωοποιοῦ Σταυροῦ· μὲ τὶς προστασίες τῶν τίμιων ἐπουράνιων ἀσωμάτων Δυνάμεων· μὲ τὶς ἱκεσίες τοῦ τίμιου, ἔνδοξου, προφήτη, προδρόμου καὶ βαπτιστῆ Ἰωάννη, τῶν ἁγίων ἔνδοξων καὶ πανεύφημων Ἀποστόλων· τῶν ἁγίων ἔνδοξων καὶ καλλίνικων Μαρτύρων· τῶν ὁσίων καὶ θεοφόρων Πατέρων μας... τῶν ἁγίων καὶ δικαίων θεοπατόρων Ἰωακεὶμ καὶ Ἄννας... καὶ ὅλων τῶν Ἁγίων.
 * Μὲ τὶς εὐχὲς τῶν ἁγίων Πατέρων μας, Κύριε Ἰησοῦ Χριστὲ ὁ Θεός μας, ἐλέησέ μας καὶ σῶσε μας.
 * Χορὸς: Ἀμήν.